Tijekom Hoda za život privedeno je 16 osoba , a među njima su bile i Sanja Sarnavka , čelnica udruge B.a.b.e i aktivistica Sanja Juras . Odgovarat će zbog kršenja članka 124. Zakona o sigurnosti prometa na cestama. Prema tom članku pješaci su dužni kretati se nogostupom, dok se njihovo zadržavanje na kolniku može kazniti novčanom kaznom od 300 kuna, javlja Net.hr .

Glavni koordinatori 'Hoda za život' poručili: Hrvatska voli život!

Drugi "Hod za život" okupio je u subotu u Zagrebu oko 15 tisuća ljudi svih dobnih skupina koji su u mirnoj povorci prošli glavnom zagrebačkom ulicom Ilicom od Trga dr. Franje Tuđmana do središta Zagreba - Trga bana Josipa Jelačića vođeni uvjerenjem da ljudski život počinje začećem i završava prirodnom smrću te da je pravo na život temeljno ljudsko pravo, a jedna od njihovih poruka bila je - Hrvatska voli život.

Drugi je to nacionalni "Hod za život" u Zagrebu, što je pod geslom "Za život, obitelj i Hrvatsku", prvi put paralelno organiziran još u jednom hrvatskom gradu - Splitu, a istodobno je "Hod za život" organiziran i u Rimu.

"Hod za život" plod je građanske inicijative koja je okupila brojne laike iz raznih udruga i pokreta koji takvim i sličnim inicijativama nastoje promicati vrijednosti ljudskoga života, s posebnom osjetljivošću za začetu i još nerođenu djecu, za majke i obitelji u hrvatskome društvu.

Pjesme, majice, baloni i poruke koje promiču pravo na život, ali i poruke onih koji misle drukčije

Okupljanje sudionika "Hoda za život" počelo je u 10 sati na Trgu dr. Franje Tuđmana a povorka je krenula prema središnjem gradskom trgu nešto prije 11 sati iza "glazbenoga" autobusa koji je bio urešen s više poruka, među kojima - "Od začeća živa smo bića", "Nerođeno dijete je osoba", "Ja ostavljam svoj trag, sad je vrijeme da ti ostaviš svoj", a poruke sličnoga sadržaja poput "Pitali su me je li moje dijete curica ili dečko, a nikada je li osoba", "Tko nije za život negira svoje postojanje" i "Živim i Bogu se divim! Amen" nosili su i neki od sudionika. Većina ih je nosila i majice s geslom "Hoda za život", a djeca i odrasli su nosili i raznobojne balone, među kojima su prevladavali bijeli i plavi što su bile i osnovne boje ovogodišnjega "Hoda za život".

O povorci su brinuli brojni volonteri, među kojima je i Andrea koja je na pitanje novinara zašto je u povorci rekla da voli život i podsjetila na riječi pape sv. Ivana Pavla II. - "Poštuj život, svaki ljudski život, brani ga, voli ga i služi mu".

Na većini ulica koje izlaze na Ilicu te na Britanskome trgu, mirno su i s porukama drukčijega sadržaja, stajali aktivisti i građani koji ne dijele stajališta onih koji su "Hodali za život" što su potvrdili svojim porukama. Neke od njih su - "Ne damo svoja tijela", "Ni državu ni Boga blizu jajnika moga", "Moje tijelo moja odluka", "Hod za ilegalni pobačaj", "Hod za život je marš u mrak", "Hod protiv žena".

I dok su se sudionici povorke i prosvjednici uglavnom mirno susretali uz povremeno verbalnu 'razmjenu stajališta' i pljeskanje na sadržaje poruka, povorka "Hoda za život" kratko je zaustavljena neposredno prije Trga bana Josipa Jelačića jer je oko desetak prosvjednika blokiralo Ilicu. Nakon intervencije policije koja je uhitila prosvjednike i udaljila ih u policijskim automobilima, sudionici "Hoda za život" okupili su se na središnjem zagrebačkom trgu gdje je održan i koncert.

Cilj - potaknuti ljude da razmišljaju o početku ljudskoga života

Tijekom koncerta, sudionicima se obratila i glavna koordinatorica "Hoda za život" Hajdi Begović istaknuvši kako je cilj "Hoda za život" da ljudi počnu razmišljati o tome kada počinje ljudski život.

"Svi medicinski fakulteti u Hrvatskoj su na pitanje Ustavnoga suda kad počinje život čovjeka odgovorili - začećem, spajanjem jajne stanice majke i spermija oca. Kod začeća određeno je jesmo li muško ili žensko, imamo li zelene ili smeđe oči, plavu ili crnu kosu, naša visina, građa tijela, muzikalnost ili talent za sport. Srce koje danas kuca u grudima svakog od nas - počelo je kucati 18. dan nakon začeća", rekla je Begović i ustvrdila da svaka žena i muškarac imaju pravo znati ove znanstvene činjenice.

Istaknula je kako je transparent iz prvoga reda "Hoda za život" cijeloj Hrvatskoj poslao važnu poruku: "Za temeljno ljudsko pravo - život. Okupljene je izvijestila kako se i u Splitu okupilo više od 15 tisuća ljudi koji su "iskazali solidarnost, poštovanje i ljubav prema nerođenom i svakom drugom djetetu, njegovoj majci, ocu, obitelji i Hrvatskoj".

Njezine riječi potvrdio je i Tomislav Slavić, koordinator "Hoda za život" u Splitu, rekavši da su se Splićani u velikom broju odazvali pozivu da podrže život - rođene i nerođene djece, trudnica, majki, obitelji.

Slavić je ustvrdio da su "trudnice i majke s malom djecom najdiskriminiranija skupina u hrvatskom društvu. Mi želimo drukčiju Hrvatsku. Ne želimo da više od 20 posto žena, kad se vrate s porodiljnoga dopusta ostane bez posla".

Dodao je kako je "strašno je čuti da 75 posto žena koje su imale pobačaj kažu da su to napravile pod pritiskom okoline ili zbog ekonomskih problema. Ovim hodom izražavamo solidarnost sa ženama, majkama i njihovom djecom i obiteljima".

Među ostalima, na koncertu je nastupila i klapa "Barun" koju čine sestra i sedmorica braće iz obitelji Barun koja ima 12-oro djece.

Na jednoj od zgrada na Trgu bana Jelačića 'osvanuo' je pak transparent s porukom "Crkva i država u ratu protiv žena".

Kao i lani, "Hodu za život" i ove je godine prethodio "Tjedan za život" ( od 19. do 22. svibnja) u organizaciji udruge "Hrvatska za život" koja provodi i inicijativu "40 dana za život".

Prema procjeni zagrebačke policije u "Hodu za život" sudjelovalo je oko 15 tisuća ljudi.